Suomessa toimii tällä hetkellä kaksi puolison pettämiseen tarkoitettua deittipalvelua. Norjasta Suomeen pari vuotta sitten rantautuneella Victoria Milanilla on kerrottu olevan 80 000 käyttäjää. Viime kesänä Suomeen avattiin uusi pettämissivusto Ashley Madison, jolla on jo noin 40 000 käyttäjää.

Väestöliiton tutkimuksen mukaan lähes puolet suomalaisista on jossain vaiheessa elämäänsä tehnyt syrjähypyn.

- Salasuhteet tapahtuivat ravintoloissa ja työpaikoilla, mutta niistä jäi kiinni. Paljon siistimpää ja fiksumpaa on hoitaa homma netissä, sanoo pettämissivusto Ashley Madisonin Euroopan kehitysjohtaja Timo Uusi-Kerttula.

- Sivustot lisäävät pettämistä. Meillä ei ole oikeutta rikkoa perheitä, sanoo Väestöliiton perhetoimintojen johtaja Heli Vaaranen.

- Tässä on bisnesideana, että elämän pieniä alamäkiä ei tarvitse kestää, vaan heti tulee toimia. Se on lyhyt reitti onneen, mutta ei kestävä, toteaa Vaaranen.

Uusi-Kerttula ei näe pettämissivustojen liikeideaa ongelmallisena.

- Minä olen markkinamies enkä koe huonoa omaatuntoa. Joku toinen markkinoi voita, toinen taas tupakkaa ja he ovat sinut sen asian kanssa. Ja tupakka ja voi tappavat, sanoo Uusi-Kerttula. Hänen mukaansa pettämissivustot voivat olla jopa parisuhteen pelastus.

Oletko pettänyt tai tullut petetyksi? Haluatko kertoa meille kokemuksesi? Ota yhteyttä sähköpostilla astudio.stream@yle.fi (siirryt toiseen palveluun) tai puhelimitse 040 7567 857.